Tidligere landbo-formand erkender ulovligheder - FLA : FLA
21-02-2019 | 10:57 | af Niels Ole Krogh
Der blev fremsat nye alvorlige beskyldninger mod den siddende bestyrelse, da Fælleslandboforeningen onsdag i Valsbøl afviklede sin ekstraordinære generalforsamling, hvor medlemmerne skulle høre foreningens version af de seneste måneders begivenheder.
Efter at først Sydslesvigudvalget og siden kulturministeriet i Kiel har smækket kassen i på baggrund af dokumentation for en række alvorlige overtrædelser af god foreningspraksis, rejste foreningens tidligere formand, Preben Holl, sig og afslørede, hvad han har fortalt til Sydslesvigudvalget og på et lukket møde i Det Sydslesvigske Samråd.
Informationer der førte til, at Sydslesvigudvalget iværksatte en kulegravning af foreningens regnskaber og praksis.
Der blev lyttet til tidligere formand Preben Holl (i baggrunden), der fremsatte hårde beskyldninger mod den siddende bestyrelse. I forgrunden er det generalkonsul Kim Andersen og Sydslesvigudvalgets sekretær, Steffen Bang. Foto: Martin Ziemer
Beskyldninger på tværs
– Da jeg trådte til som formand, skete det på baggrund af en meget uheldig sag, hvor der var blevet taget af kassen. Jeg valgte selv at træde tilbage som formand sidste år, da uregelmæssighederne fortsatte, sagde Preben Holl.
Det var ikke mindst foreningens bogholder og kasserer gennem 60 år, 87-årige Nis Hansen, der førte ordet på generalforsamlingen.
Både han og formand Frede Andresen forsøgte at imødegå Preben Holls beskyldninger.
– Du har som formand fra A til Z selv skrevet under på alt, hvad vi har besluttet i bestyrelsen, At beskylde for at tage af kassen er noget af det værste, du kan sige, Preben, lød det fra Frede Andresen.
– Send mig det stykke papir med min underskrift, hvor jeg har skrevet under på det, råbte Preben Holl fra den anden ende af lokalet.